1. صدگ ظل حسين ابن سيد الوره=عاري بالطف گطع بجدل خنصره
2. صدگ عاري ابكربله سبط الرسول=امغسل ابدمه على وجه الرمول
3. انعزي عوده ابحزنه ونعزي البتول=امه الزهره الزچيه الطاهره
4. وصدگ من العذب ما گطره شرب=وصدگ ما ظل خدر بالطف منسلب
5. العجب من هاي العجب كل العجب=الثريه ما هوت فوگ الثره
6. وصدگ سلبوا عايلة حامي الجار=وصدگ بخيام السبط شبوا النار
7. وصدگ ظلت بالعره اجسوم الاطهار=مغسله ابدمها الجسوم الطاهره
8. وصدگ ما ظل بالخيم بس العليل=يلوج من المرض بس دمعه يسيل
9. وصدگ ما ظل للحرم والي وكفيل=ابهالمداليل العقيله امحيره
10. وصدگ زينب وگفت اعله التل تصيح=ابنوح وبعبرات وبمدمع يسيح
11. خويه جاوبني ولا تبگه طريح=انهض وطفي الخيام اموجره
12. وصدگ صاحت وبمدامع هامله=زينب اتحشم شبل سيد المله
13. ياحسين اطفالي فرت بالفله=وبعد شحچيلك يخويه اللي جره
14. وصدگ ما عدها ولي وچلچل الليل=وصدگ ما عدها محامي ولا چفيل
15. وين اهلها اعليها من هجمت الخيل=عالخيم واطفال بيها مذعره
16. وچم يتيم ابهجمة الخيل انسحگ=وچم يتيمه وحرمه ماخذها الرهك
17. غير عبدالله اللعد عوده شبگ=من جاه السهم ويلي ابمنحره
18. وآه يتل الزينبي اشعندك اخبار=صدگ زينب وصلتك تالي النهار
19. تحشم ابن امها وتشب بيها النار=غير نار الخيم ذيچ المسعره
20. وصدگ طوح بالظعن حادي الظعون=وبس يتامه وحرم وتهل العيون
21. اشحال زينب حين گاموا ايودعون=الجسوم البگت ويلي امطشره
22. والعليل الگيدوه ابجامعه=الدهر ون اعليه ويهل مدمعه
23. الفگد اهله وعظم هاي الفاجعه=حرم مسلوبه وتروح اميسره
24. ابها لمصاب انعزي غايبنه الغيور=عله دينه يبقه صابر ما يثور
25. ينسه برض الطف اله شراحت بدور=الترب غاطيها بدماها امعفره